城上怨
作者：唐庚
朝代：宋

paragraphs: 雨似懸河風似箭，風號雨馳寒刮面。
何處巡城老健兒，城上謳吟自哀怨。
不知底事偏苦傷，聲高聲低哀思長。
戍邊役重畏酷法，去國年多思故鄉。
城上歌時夜方半，正是孤齋醉魂斷。
和風和雨兩三聲，推枕投衾坐長歎。
傳聞邊警動熙河，戰士連年不解戈。
今夜風號雨馳處，城上哀怨知幾何。